大正新脩大蔵経/第九巻法華部全・華嚴部上/妙法蓮華經/方便品第二
妙法蓮華經方便品第二

爾時世尊從三昧安詳而起。告舍利弗。諸佛智慧甚深無量。其智慧門難解難入。一切聲聞辟支佛所不能知。所以者何。佛曾親近百千萬億無數諸佛。盡行諸佛無量道法。勇猛精進名稱普聞。成就甚深未曾有法。隨宜所説意趣難解。舍利弗。吾從成佛已來。種種因縁。種種譬喩。廣演言教。無數方便引導衆生。令離諸著。所以者何。如來方便知見波羅蜜。皆已具足。舍利弗。如來知見廣大深遠。無量無礙力無所畏。禪定解脱三昧。深入無際。成就一切未曾有法。舍利弗。如來能種種分別巧説諸法。言辭柔軟悦可衆心。舍利弗。取要言之。無量無邊未曾有法。佛悉成就。止舍利弗。不須復説。所以者何。佛所成就第一希有難解之法。唯佛與佛乃能究盡諸法實相。所謂諸法如是相。如是性。如是體。如是力。如是作。如是因。如是縁。如是果。如是報。如是本末究竟等。爾時世尊。欲重宣此義。而説偈言

　　世雄不可量　諸天及世人

　　一切衆生類　無能知佛者

　　佛力無所畏　解脱諸三昧

　　及佛諸餘法　無能測量者

　　本從無數佛　具足行諸道

　　甚深微妙法　難見難可了

　　於無量億劫　行此諸道已

　　道場得成果　我已悉知見

　　如是大果報　種種性相義

　　我及十方佛　乃能知是事

　　是法不可示　言辭相寂滅

　　諸餘衆生類　無有能得解

　　除諸菩薩衆　信力堅固者

　　諸佛弟子衆　曾供養諸佛

　　一切漏已盡　住是最後身

　　如是諸人等　其力所不堪

　　假使滿世間　皆如舍利弗

　　盡思共度量　不能測佛智

　　正使滿十方　皆如舍利弗

　　及餘諸弟子　亦滿十方刹

　　盡思共度量　亦復不能知

　　辟支佛利智　無漏最後身

　　亦滿十方界　其數如竹林

　　斯等共一心　於億無量劫

　　欲思佛實智　莫能知少分

　　新發意菩薩　供養無數佛

　　了達諸義趣　又能善説法

　　如稻麻竹葦　充滿十方刹

　　一心以妙智　於恒河沙劫

　　咸皆共思量　不能知佛智

　　不退諸菩薩　其數如恒沙

　　一心共思求　亦復不能知

　　又告舍利弗　無漏不思議

　　甚深微妙法　我今已具得

　　唯我知是相　十方佛亦然

　　舍利弗當知　諸佛語無異

　　於佛所説法　當生大信力

　　世尊法久後　要當説眞實

　　告諸聲聞衆　及求縁覺乘

　　我令脱苦縛　逮得涅槃者

　　佛以方便力　示以三乘教

　　衆生處處著　引之令得出

爾時大衆中。有諸聲聞漏盡阿羅漢阿若憍陳如等千二百人。及發聲聞辟支佛心比丘比丘尼優婆塞優婆夷。各作是念。今者世尊。何故慇懃稱歎方便而作是言。佛所得法甚深難解。有所言説意趣難知。一切聲聞辟支佛所不能及。佛説一解脱義。我等亦得此法到於涅槃。而今不知是義所趣

爾時舍利弗知四衆心疑。自亦未了。而白佛言。世尊。何因何縁。慇懃稱歎諸佛第一方便。甚深微妙難解之法。我自昔來未曾從佛聞如是説。今者四衆咸皆有疑。唯願世尊。敷演斯事。世尊何故慇懃稱歎甚深微妙難解之法。爾時舍利弗欲重宣此義。而説偈言

　　慧日大聖尊　久乃説是法

　　自説得如是　力無畏三昧

　　禪定解脱等　不可思議法

　　道場所得法　無能發問者

　　我意難可測　亦無能問者

　　無問而自説　稱歎所行道

　　智慧甚微妙　諸佛之所得

　　無漏諸羅漢　及求涅槃者

　　今皆墮疑網　佛何故説是

　　其求縁覺者　比丘比丘尼

　　諸天龍鬼神　及乾闥婆等

　　相視懷猶豫　瞻仰兩足尊

　　是事爲云何　願佛爲解説

　　於諸聲聞衆　佛説我第一

　　我今自於智　疑惑不能了

　　爲是究竟法　爲是所行道

　　佛口所生子　合掌瞻仰待

　　願出微妙音　時爲如實説

　　諸天龍神等　其數如恒沙

　　求佛諸菩薩　大數有八萬

　　又諸萬億國　轉輪聖王至

　　合掌以敬心　欲聞具足道

爾時佛告舍利弗。止止不須復説。若説是事。一切世間諸天及人皆當驚疑。舍利弗重白佛言。世尊。唯願説之。唯願説之。所以者何。是會無數百千萬億阿僧祇衆生。曾見諸佛。諸根猛利智慧明了。聞佛所説則能敬信。爾時舍利弗欲重宣此義。而説偈言

　　法王無上尊　唯説願勿慮

　　是會無量衆　有能敬信者

佛復止舍利弗。若説是事。一切世間天人阿修羅。皆當驚疑。増上慢比丘將墜於大坑。爾時世尊。重説偈言

　　止止不須説　我法妙難思

　　諸増上慢者　聞必不敬信

爾時舍利弗重白佛言。世尊。唯願説之。唯願説之。今此會中。如我等比百千萬億。世世已曾從佛受化。如此人等必能敬信。長夜安隱多所饒益。爾時舍利弗欲重宣此義。而説偈言

　　無上兩足尊　願説第一法

　　我爲佛長子　唯垂分別説

　　是會無量衆　能敬信此法

　　佛已曾世世　教化如是等

　　皆一心合掌　欲聽受佛語

　　我等千二百　及餘求佛者

　　願爲此衆故　唯垂分別説

　　是等聞此法　則生大歡喜

爾時世尊告舍利弗。汝已慇懃三請。豈得不説。汝今諦聽。善思念之。吾當爲汝分別解説。説此語時。會中有比丘比丘尼優婆塞優婆夷五千人等。即從座起禮佛而退。所以者何。此輩罪根深重及増上慢。未得謂得。未證謂證。有如此失。是以不住。世尊默然而不制止

爾時佛告舍利弗。我今此衆無復枝葉。純有貞實。舍利弗。如是増上慢人。退亦佳矣。汝今善聽。當爲汝説。舍利弗言。唯然世尊。願樂欲聞。佛告舍利弗。如是妙法。諸佛如來時乃説之。如優曇鉢華華時一現耳。舍利弗。汝等當信佛之所説言不虚妄。舍利弗。諸佛隨宜説法意趣難解。所以者何。我以無數方便種種因縁譬喩言辭演説諸法。是法非思量分別之所能解。唯有諸佛乃能知之。所以者何。諸佛世尊。唯以一大事因縁故出現於世。舍利弗。云何名諸佛世尊唯以一大事因縁故出現於世。諸佛世尊。欲令衆生開佛知見使得清淨故出現於世。欲示衆生佛之知見故出現於世。欲令衆生悟佛知見故出現於世。欲令衆生入佛知見道故出現於世。舍利弗。是爲諸佛以一大事因縁故出現於世

佛告舍利弗。諸佛如來。但教化菩薩。諸有所作常爲一事。唯以佛之知見示悟衆生。舍利弗。如來但以一佛乘故爲衆生説法。無有餘乘若二若三。舍利弗。一切十方諸佛法亦如是。舍利弗。過去諸佛以無量無數方便種種因縁譬喩言辭。而爲衆生演説諸法。是法皆爲一佛乘故。是諸衆生從諸佛聞法。究竟皆得一切種智。舍利弗。未來諸佛當出於世。亦以無量無數方便種種因縁譬喩言辭。而爲衆生演説諸法。是法皆爲一佛乘故。是諸衆生從佛聞法。究竟皆得一切種智。舍利弗。現在十方無量百千萬億佛土中諸佛世尊。多所饒益安樂衆生。是諸佛亦以無量無數方便種種因縁譬喩言辭。而爲衆生演説諸法。是法皆爲一佛乘故。是諸衆生從佛聞法。究竟皆得一切種智。舍利弗。是諸佛但教化菩薩。欲以佛之知見示衆生故。欲以佛之知見悟衆生故。欲令衆生入佛＊之知見故。舍利弗。我今亦復如是。知諸衆生有種種欲深心所著。隨其本性。以種種因縁譬喩言辭方便力而爲説法。舍利弗。如此皆爲得一佛乘一切種智故。舍利弗。十方世界中尚無二乘。何況有三。舍利弗。諸佛出於五濁惡世。所謂劫濁煩惱濁衆生濁見濁命濁。如是舍利弗。劫濁亂時衆生垢重。慳貪嫉妬成就諸不善根故。諸佛以方便力。於一佛乘分別説三。舍利弗。若我弟子。自謂阿羅漢辟支佛者。不聞不知諸佛如來但教化菩薩事。此非佛弟子。非阿羅漢。非辟支佛。又舍利弗。是諸比丘比丘尼。自謂已得阿羅漢是最後身究竟涅槃。便不復志求阿耨多羅三藐三菩提。當知此輩皆是増上慢人。所以者何。若有比丘實得阿羅漢。若不信此法。無有是處。除佛滅度後現前無佛。所以者何。佛滅度後。如是等經。受持讀誦解義者。是人難得。若遇餘佛。於此法中便得決了。舍利弗。汝等當一心信解受持佛語。諸佛如來言無虚妄。無有餘乘唯一佛乘。爾時世尊。欲重宣此義。而説偈言

　　比丘比丘尼　有懷増上慢

　　優婆塞我慢　優婆夷不信

　　如是四衆等　其數有五千

　　不自見其過　於戒有缺漏

　　護惜其瑕疵　是小智已出

　　衆中之糟糠　佛威徳故去

　　斯人尠福徳　不堪受是法

　　此衆無枝葉　唯有諸貞實

　　舍利弗善聽　諸佛所得法

　　無量方便力　而爲衆生説

　　衆生心所念　種種所行道

　　若干諸欲性　先世善惡業

　　佛悉知是已　以諸縁譬喩

　　言辭方便力　令一切歡喜

　　或説修多羅　伽陀及本事

　　本生未曾有　亦説於因縁

　　譬喩并祇夜　優波提舍經

　　鈍根樂小法　貪著於生死

　　於諸無量佛　不行深妙道

　　衆苦所惱亂　爲是説涅槃

　　我設是方便　令得入佛慧

　　未曾説汝等　當得成佛道

　　所以未曾説　説時未至故

　　今正是其時　決定説大乘

　　我此九部法　隨順衆生説

　　入大乘爲本　以故説是經

　　有佛子心淨　柔軟亦利根

　　無量諸佛所　而行深妙道

　　爲此諸佛子　説是大乘經

　　我記如是人　來世成佛道

　　以深心念佛　修持淨戒故

　　此等聞得佛　大喜充遍身

　　佛知彼心行　故爲説大乘

　　聲聞若菩薩　聞我所説法

　　乃至於一偈　皆成佛無疑

　　十方佛土中　唯有一乘法

　　無二亦無三　除佛方便説

　　但以假名字　引導於衆生

　　説佛智慧故　諸佛出於世

　　唯此一事實　餘二則非眞

　　終不以小乘　濟度於衆生

　　佛自住大乘　如其所得法

　　定慧力莊嚴　以此度衆生

　　自證無上道　大乘平等法

　　若以小乘化　乃至於一人

　　我則墮慳貪　此事爲不可

　　若人信歸佛　如來不欺誑

　　亦無貪嫉意　斷諸法中惡

　　故佛於十方　而獨無所畏

　　我以相嚴身　光明照世間

　　無量衆所尊　爲説實相印

　　舍利弗當知　我本立誓願

　　欲令一切衆　如我等無異

　　如我昔所願　今者已滿足

　　化一切衆生　皆令入佛道

　　若我遇衆生　盡教以佛道

　　無智者錯亂　迷惑不受教

　　我知此衆生　未曾修善本

　　堅著於五欲　癡愛故生惱

　　以諸欲因縁　墜墮三惡道

　　輪迴六趣中　備受諸苦毒

　　受胎之微形　世世常増長

　　薄徳少福人　衆苦所逼迫

　　入邪見稠林　若有若無等

　　依止此諸見　具足六十二

　　深著虚妄法　堅受不可捨

　　我慢自矜高　諂曲心不實

　　於千萬億劫　不聞佛名字

　　亦不聞正法　如是人難度

　　是故舍利弗　我爲設方便

　　説諸盡苦道　示之以涅槃

　　我雖説涅槃　是亦非眞滅

　　諸法從本來　常自寂滅相

　　佛子行道已　來世得作佛

　　我有方便力　開示三乘法

　　一切諸世尊　皆説一乘道

　　今此諸大衆　皆應除疑惑

　　諸佛語無異　唯一無二乘

　　過去無數劫　無量滅度佛

　　百千萬億種　其數不可量

　　如是諸世尊　種種縁譬喩

　　無數方便力　演説諸法相

　　是諸世尊等　皆説一乘法

　　化無量衆生　令入於佛道

　　又諸大聖主　知一切世間

　　天人群生類　深心之所欲

　　更以異方便　助顯第一義

　　若有衆生類　値諸過去佛

　　若聞法布施　或持戒忍辱

　　精進禪智等　種種修福慧

　　如是諸人等　皆已成佛道

　　諸佛滅度已　若人善軟心

　　如是諸衆生　皆已成佛道

　　諸佛滅度已　供養舍利者

　　起萬億種塔　金銀及頗梨

　　車𤦲與馬腦　玫瑰琉璃珠

　　清淨廣嚴飾　莊校於諸塔

　　或有起石廟　栴檀及沈水

　　木櫁并餘材　塼瓦泥土等

　　若於曠野中　積土成佛廟

　　乃至童子戲　聚沙爲佛塔

　　如是諸人等　皆已成佛道

　　若人爲佛故　建立諸形像

　　刻彫成衆相　皆已成佛道

　　或以七寶成　鍮石赤白銅

　　白鑞及鉛錫　鐵木及與泥

　　或以膠漆布　嚴飾作佛像

　　如是諸人等　皆已成佛道

　　彩畫作佛像　百福莊嚴相

　　自作若使人　皆已成佛道

　　乃至童子戲　若草木及筆

　　或以指爪甲　而畫作佛像

　　如是諸人等　漸漸積功徳

　　具足大悲心　皆已成佛道

　　但化諸菩薩　度脱無量衆

　　若人於塔廟　寶像及畫像

　　以華香幡蓋　敬心而供養

　　若使人作樂　撃鼓吹角貝

　　簫笛琴箜篌　琵琶鐃銅鈸

　　如是衆妙音　盡持以供養

　　或以歡喜心　歌唄頌佛徳

　　乃至一小音　皆已成佛道

　　若人散亂心　乃至以一華

　　供養於畫像　漸見無數佛

　　或有人禮拜　或復但合掌

　　乃至擧一手　或復小低頭

　　以此供養像　漸見無量佛

　　自成無上道　廣度無數衆

　　入無餘涅槃　如薪盡火滅

　　若人散亂心　入於塔廟中

　　一稱南無佛　皆已成佛道

　　於諸過去佛　在世或滅度

　　若有聞是法　皆已成佛道

　　未來諸世尊　其數無有量

　　是諸如來等　亦方便説法

　　一切諸如來　以無量方便

　　度脱諸衆生　入佛無漏智

　　若有聞法者　無一不成佛

　　諸佛本誓願　我所行佛道

　　普欲令衆生　亦同得此道

　　未來世諸佛　雖説百千億

　　無數諸法門　其實爲一乘

　　諸佛兩足尊　知法常無性

　　佛種從縁起　是故説一乘

　　是法住法位　世間相常住

　　於道場知已　導師方便説

　　天人所供養　現在十方佛

　　其數如恒沙　出現於世間

　　安隱衆生故　亦説如是法

　　知第一寂滅　以方便力故

　　雖示種種道　其實爲佛乘

　　知衆生諸行　深心之所念

　　過去所習業　欲性精進力

　　及諸根利鈍　以種種因縁

　　譬喩亦言辭　隨應方便説

　　今我亦如是　安隱衆生故

　　以種種法門　宣示於佛道

　　我以智慧力　知衆生性欲

　　方便説諸法　皆令得歡喜

　　舍利弗當知　我以佛眼觀

　　見六道衆生　貧窮無福慧

　　入生死嶮道　相續苦不斷

　　深著於五欲　如犛牛愛尾

　　以貪愛自蔽　盲瞑無所見

　　不求大勢佛　及與斷苦法

　　深入諸邪見　以苦欲捨苦

　　爲是衆生故　而起大悲心

　　我始坐道場　觀樹亦經行

　　於三七日中　思惟如是事

　　我所得智慧　微妙最第一

　　衆生諸根鈍　著樂癡所盲

　　如斯之等類　云何而可度

　　爾時諸梵王　及諸天帝釋

　　護世四天王　及大自在天

　　并餘諸天衆　眷屬百千萬

　　恭敬合掌禮　請我轉法輪

　　我即自思惟　若但讃佛乘

　　衆生沒在苦　不能信是法

　　破法不信故　墜於三惡道

　　我寧不説法　疾入於涅槃

　　尋念過去佛　所行方便力

　　我今所得道　亦應説三乘

　　作是思惟時　十方佛皆現

　　梵音慰喩我　善哉釋迦文

　　第一之導師　得是無上法

　　隨諸一切佛　而用方便力

　　我等亦皆得　最妙第一法

　　爲諸衆生類　分別説三乘

　　少智樂小法　不自信作佛

　　是故以方便　分別説諸果

　　雖復説三乘　但爲教菩薩

　　舍利弗當知　我聞聖師子

　　深淨微妙音　喜稱南無佛

　　復作如是念　我出濁惡世

　　如諸佛所説　我亦隨順行

　　思惟是事已　即趣波羅柰

　　諸法寂滅相　不可以言宣

　　以方便力故　爲五比丘説

　　是名轉法輪　便有涅槃音

　　及以阿羅漢　法僧差別名

　　從久遠劫來　讃示涅槃法

　　生死苦永盡　我常如是説

　　舍利弗當知　我見佛子等

　　志求佛道者　無量千萬億

　　咸以恭敬心　皆來至佛所

　　曾從諸佛聞　方便所説法

　　我即作是念　如來所以出

　　爲説佛慧故　今正是其時

　　舍利弗當知　鈍根小智人

　　著相憍慢者　不能信是法

　　今我喜無畏　於諸菩薩中

　　正直捨方便　但説無上道

　　菩薩聞是法　疑網皆已除

　　千二百羅漢　悉亦當作佛

　　如三世諸佛　説法之儀式

　　我今亦如是　説無分別法

　　諸佛興出世　懸遠値遇難

　　正使出于世　説是法復難

　　無量無數劫　聞是法亦難

　　能聽是法者　斯人亦復難

　　譬如優曇花　一切皆愛樂

　　天人所希有　時時乃一出

　　聞法歡喜讃　乃至發一言

　　則爲已供養　一切三世佛

　　是人甚希有　過於優曇花

　　汝等勿有疑　我爲諸法王

　　普告諸大衆　但以一乘道

　　教化諸菩薩　無聲聞弟子

　　汝等舍利弗　聲聞及菩薩

　　當知是妙法　諸佛之祕要

　　以五濁惡世　但樂著諸欲

　　如是等衆生　終不求佛道

　　當來世惡人　聞佛説一乘

　　迷惑不信受　破法墮惡道

　　有慚愧清淨　志求佛道者

　　當爲如是等　廣讃一乘道

　　舍利弗當知　諸佛法如是

　　以萬億方便　隨宜而説法

　　其不習學者　不能曉了此

　　汝等既已知　諸佛世之師

　　隨宜方便事　無復諸疑惑

　　心生大歡喜　自知當作佛

妙法蓮華經卷第一

脚注

関連リンク 
東京大学大正新脩大藏經テキストデータベース

大正新脩大蔵経/第九巻法華部全・華厳部上/妙法蓮華経